Author: Martincová Viera
Company: MZ SR

Osobitná časť

K Čl. I

K bodu 1	
Ide o  úpravu súvisiacu s doplnením štandardu vzdelávania na získanie odbornej spôsobilosti na výkon odborných pracovných  činností v zdravotníckom povolaní asistent výživy v prílohe č. 2. 

K bodu 2	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní lekár.

K bodu 3	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní zubný lekár.

K bodu 4	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní sestra.

K bodu 5	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní pôrodná asistentka.

K bodu 6	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní fyzioterapeut.

K bodu 7	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní verejný zdravotník.

K bodu 8	
Súvisiaca úprava s bodom 9.

K bodu 9	
Vypúšťa sa vyššie odborné vzdelanie v študijnom odbore diplomovaný medicínsko-technický laborant ako jedna z možností získania odbornej spôsobilosti na výkon zdravotníckeho povolania zdravotnícky laborant, nakoľko tento odbor bol vypustený zo sústavy zdravotníckych odborov stredoškolského vzdelávania z dôvodu duplicity obsahu vzdelania s  vysokoškolským bakalárskym vzdelaním v študijnom odbore laboratórne vyšetrovacie metódy v zdravotníctve. 

K bodu 10	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní zdravotnícky laborant.

K bodu 11	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní asistent výživy.

K bodu 12	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní rádiologický technik.

K bodu 13	
Súvisiaca úprava s bodom 14.

K bodu 14	
Vypúšťa sa vyššie odborné vzdelanie v študijnom odbore diplomovaný zdravotnícky záchranár ako jedna z možností získania odbornej spôsobilosti na výkon zdravotníckeho povolania zdravotnícky záchranár, nakoľko tento odbor bol vypustený zo sústavy zdravotníckych odborov stredoškolského vzdelávania z dôvodu duplicity obsahu vzdelania s  vysokoškolským bakalárskym vzdelaním v študijnom odbore urgentná zdravotná starostlivosť. 

K bodu 15	
Úprava súvisiaca s doplnením špecializačných odborov v prílohe č. 3 v zdravotníckom povolaní zdravotnícky záchranár.

K bodu 16	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní zdravotnícky záchranár.

K bodu 17	
	Úprava súvisiaca s bodom 18.

K bodu 18	
Vypúšťa sa vyššie odborné vzdelanie v študijnom odbore diplomovaný zubný technik ako jedna z možností získania odbornej spôsobilosti na výkon zdravotníckeho povolania zubný technik, nakoľko tento odbor bol vypustený zo sústavy zdravotníckych odborov stredoškolského vzdelávania z dôvodu duplicity obsahu vzdelania s  vysokoškolským bakalárskym vzdelaním v študijnom odbore zubná technika. 

K bodu 19	
Ide o úpravu súvisiacu s vypustením certifikovaných pracovných činností implantológia v zubnej technike a orofaciálne náhrady v zubnej technike v zdravotníckom povolaní zubný technik a s vypustením certifikovanej pracovnej činnosti diagnostické zdravotnícke pomôcky in vitro v zdravotníckom povolaní technik pre zdravotnícke pomôcky v prílohe č. 3.

K bodu 20	
	Legislatívno-technická úprava.

K bodu 21	
	Spresňujú sa ustanovenia o výkone pracovných činností maséra s prihliadnutím na študijný odbor masér pre zrakovo hendikepovaných.

K bodu 22	
	Ide o  úpravu súvisiacu s vytvorením novej certifikovanej pracovnej činnosti asistencia v záchrannej zdravotnej službe v zdravotníkom povolaní zdravotnícky asistent.

K bodu 23	
Ide o  úpravu súvisiacu s vytvorením novej certifikovanej pracovnej činnosti asistencia v záchrannej zdravotnej službe v zdravotníkom povolaní zdravotnícky asistent.

K bodu 24	
Ide o  úpravu súvisiacu s  vytvorením novej certifikovanej pracovnej činnosti asistencia v záchrannej zdravotnej službe v zdravotníckom povolaní sanitár.

K bodu 25	
Ide o  úpravu súvisiacu s  vytvorením novej certifikovanej pracovnej činnosti asistencia v záchrannej zdravotnej službe v zdravotníckom povolaní sanitár.

K bodu 26	
Ide o  úpravu súvisiacu s vypustením certifikovaných pracovných činností afaziológia a psychoterapia v zdravotníckom povolaní logopéd.

K bodu 27	
	Legislatívno-technická úprava.

K bodu 28	
Legislatívno-technická úprava.

K bodu 29	
Umožňuje sa alternatíva najmenej pätnásťročnej odbornej praxe vo vzťahu k  získaniu špecializácie na  riadenie a organizáciu zdravotníctva v niektorom zo špecializačných odborov podľa prílohy č. 4 v zdravotníckom povolaní laboratórny diagnostik.

K bodu 30	
	Doplnenie súvisiace s požiadavkami praxe.

K bodu 31	
Upresňujú sa požiadavky na školiteľa, pod dohľadom ktorého zdravotnícky pracovník absolvuje praktickú časť špecializačného štúdia.

K bodu 32	
V súvislosti s prechodom kompetencií na vedenie centrálneho registra zdravotníckych pracovníkov v ďalšom vzdelávaní zo Slovenskej zdravotníckej univerzity v Bratislave na Ministerstvo zdravotníctva Slovenskej republiky (ďalej len „ministerstvo zdravotníctva“) sa ustanovuje, že vzdelávacia ustanovizeň zaraďuje zdravotníckeho pracovníka do špecializačného štúdia v spolupráci s ministerstvom zdravotníctva. Vypúšťa sa spolupráca so stavovskými organizáciami v zdravotníctve, nakoľko stavovská organizácia sa na zaraďovaní zdravotníckeho pracovníka do špecializačného štúdia nepodieľa. 

K bodu 33	
Ustanovenie týkajúce sa zmeny špecializačného odboru počas špecializačného štúdia. 

K bodu 34	
Dopĺňa sa ďalšie obdobie, ktoré sa nezapočítava do špecializačného štúdia. Ide o výkon špecializovaných pracovných činností nad rozsah ustanoveného týždenného pracovného času.

K bodu 35	
Ustanovuje sa pre vzdelávacie ustanovizne možnosť započítania časti ukončeného špecializačného štúdia lekára po splnení predpísaných požiadaviek do špecializačného štúdia v špecializačných odboroch angiológia, diabetológia, poruchy látkovej premeny a výživy, hepatológia, kardiochirurgia, laboratórne a diagnostické metódy v hematológii a transfúziológii, súdne lekárstvo a všeobecné lekárstvo.
	
K bodu 36	
Ide o  určenie maximálnej dĺžky špecializačného štúdia zdravotníckeho pracovníka zaradeného do špecializačného štúdia, ktorá predstavuje najviac dvojnásobok dĺžky špecializačného štúdia. Doposiaľ takáto úprava absentovala a často sa stávalo, že zdravotnícky pracovník bol zaradený v špecializačnom štúdiu bez časového obmedzenia aj po uplynutí stanovenej dĺžky, niekoľko ďalších rokov. Uvedená úprava zabezpečí presnejšie plánovanie ľudských zdrojov v zdravotníctve, najmä špecialistov pre systém poskytovania zdravotnej starostlivosti.

K bodu 37	
Ide o legislatívno-technickú úpravu.

K bodu 38	
Ide o zosúladenie používanej terminológie týkajúcej sa foriem ďalšieho vzdelávania so zákonom o celoživotnom vzdelávaní. 

K bodu 39	
Ide o legislatívno-technickú úpravu.

K bodu 40	
Ide o legislatívno-technickú úpravu.

K bodu 41	
Vypúšťa sa kompetencia Slovenskej zdravotníckej univerzity v Bratislave na vedenie registra vydaných dokladov a zaradení do špecializačného štúdia, nakoľko táto kompetencia prejde od 1. 9. 2018 na ministerstvo zdravotníctva, ktoré bude viesť  centrálny register zdravotníckych pracovníkov v ďalšom vzdelávaní.

K bodu 42	
Ide o spresnenie údaju, ktorý  zaznamenáva vzdelávacia ustanovizeň do indexu odbornosti a iných odborných aktivít.

K bodu 43	
	V odseku 1 sa ustanovuje spoločné prechodné ustanovenie pre zdravotníckych pracovníkov, ktorí získali odbornú spôsobilosť na výkon odborných pracovných činností, špecializovaných pracovných činností a certifikovaných pracovných činností podľa predpisov  účinných do 31. januára 2018, ktorá im zostáva zachovaná.
Prechodné ustanovenie odseku 2 súvisí s vypustením vyššieho odborného vzdelania v študijnom odbore diplomovaný medicínsko-technický laborant v zdravotníckom povolaní zdravotnícky laborant.
Prechodné ustanovenie odseku 3 súvisí s vypustením vyššieho odborného vzdelania v študijnom odbore diplomovaný zdravotnícky záchranár v zdravotníckom povolaní zdravotnícky záchranár.
Prechodné ustanovenie odseku 4 súvisí s vypustením vyššieho odborného vzdelania v študijnom odbore diplomovaný zubný technik v zdravotníckom povolaní zubný technik.
	Prechodné ustanovenie odseku 5 súvisí s priznaním odbornej spôsobilosti na výkon odborných pracovných činností v zdravotníckom povolaní zubný asistent  aj zdravotníckemu pracovníkovi, ktorý  získal vzdelanie v študijnom odbore zubný laborant a ktorý bol preradený na iný úsek práce do odboru zdravotná sestra a naďalej pracuje v zubnej ambulancii.
Prechodné ustanovenie odseku 6 súvisí s priznaním odbornej spôsobilosti na výkon odborných pracovných činností v zdravotníckom povolaní laboratórny diagnostik aj zdravotníckemu pracovníkovi, ktorý  získal vysokoškolské vzdelanie v magisterskom študijnom programe v študijnom odbore farmácia, ak má najmenej desaťročnú odbornú prax v laboratóriu zariadenia spoločných vyšetrovacích a liečebných zložiek.
Prechodné ustanovenie odseku 7 súvisí s preklasifikovaním špecializačného odboru ošetrovateľská starostlivosť o dialyzovaných pacientov na certifikovanú pracovnú činnosť bez zmeny názvu v zdravotníckom povolaní sestra. 
Prechodné ustanovenie odseku 8 súvisí s preklasifikovaním špecializačného odboru ošetrovateľská starostlivosť v onkológii na certifikovanú pracovnú činnosť bez zmeny názvu v zdravotníckom povolaní sestra. 
Prechodné ustanovenie odseku 9 súvisí so zmenou názvu špecializačného odboru intenzívna starostlivosť v gynekológii a pôrodníctve na intenzívna starostlivosť v pôrodnej asistencii v zdravotníckom povolaní pôrodná asistentka. 
Prechodné ustanovenie odseku 10 súvisí s preklasifikovaním špecializačného odboru pôrodná asistencia a starostlivosť o ženu v rodine a komunite na certifikovanú pracovnú činnosť pôrodná asistencia v rodine a komunite v zdravotníckom povolaní pôrodná asistentka. 
Prechodné ustanovenie odseku 11 súvisí s vypustením certifikovanej pracovnej činnosti mukogingiválna chirurgia v zdravotníckom povolaní zubný lekár.
Prechodné ustanovenie odseku 12 súvisí so zmenou názvu certifikovanej pracovnej činnosti organizácia a techniky v tkanivových bankách na organizácia a techniky v tkanivových zariadeniach v zdravotníckom povolaní zdravotnícky laborant.
Prechodné ustanovenie odseku 13 s rozčlenením špecializačného odboru epidemiológia na špecializačný odbor epidemiológia infekčných ochorení  a na špecializačný odbor epidemiológia neinfekčných ochorení v zdravotníckom povolaní verejný zdravotník.
Prechodné ustanovenie odseku 14 súvisí s vytvorením nového špecializačného odboru environmentálne zdravie a s vypustením niektorých špecializačných odborov v zdravotníckom povolaní verejný zdravotník.
Prechodné ustanovenie odseku 15 súvisí s vytvorením nového špecializačného odboru podpora zdravia a s vypustením niektorých špecializačných odborov v zdravotníckom povolaní verejný zdravotník.
V odseku 16 prechodné ustanovenie určuje, že ďalšie vzdelávanie začaté do 31. januára 2018 sa dokončí podľa predpisov účinných do 31.  januára 2018.
	Prechodné ustanovenie odseku 17 ustanovuje lehotu na dokončenie špecializačného štúdia začatého podľa predpisov účinných do 27. marca 2002. 
	Prechodné ustanovenie odseku 18 súvisí s umožnením vykonávania riadenia a organizácie ošetrovateľskej praxe aj sestre s odbornou spôsobilosťou na výkon odborných pracovných činností nadobudnutou podľa § 78 ods. 3 písm. c), d) alebo e).
	Prechodné ustanovenie odseku 19 súvisí s umožnením vykonávania riadenia a organizácie pôrodnej asistencie aj sestre s odbornou spôsobilosťou na výkon odborných pracovných činností  získanou podľa predpisov účinných do 27. marca 2002, ak vykonáva odborné pracovné činnosti pôrodnej asistencie na gynekologicko-pôrodníckom oddelení.
Prechodné ustanovenie odseku 20 súvisí s priznaním odbornej spôsobilosti na výkon špecializovaných pracovných činností v špecializačnom odbore manažment a administrácia v oblasti zdravia zdravotníckym pracovníkom, ktorí absolvovali inú formu štúdia ako je špecializačné štúdium, obsahom ktorého je problematika špecializačného odboru manažment a administrácia v oblasti zdravia.
Prechodné ustanovenie odsekov 21 a 22 súvisí s umožnením vykonávania činnosti odborného zástupcu v agentúre domácej ošetrovateľskej starostlivosti alebo v zdravotníckom zariadení ústavnej zdravotnej starostlivosti aj sestre s odbornou spôsobilosťou na výkon odborných pracovných činností nadobudnutou podľa § 78 ods. 3 písm. c), d) alebo e).
Prechodné ustanovenie odseku 23 súvisí s umožnením vykonávania činnosti odborného zástupcu v zdravotníckom zariadení ústavnej zdravotnej starostlivosti aj fyzioterapeutovi s odbornou spôsobilosťou na výkon odborných pracovných činností podľa § 78 ods. 5 písm. c). 
Prechodné ustanovenie odseku 24 súvisí s priznaním špecializácie v špecializačnom odbore klinická imunológia a alergológia podľa tohto nariadenia vlády aj lekárom, ktorí získali odbornú spôsobilosť na výkon špecializovaných pracovných činností v špecializačnom odbore lekárska imunológia, ktorý nadväzoval na získanie špecializácie v špecializačnom odbore pediatria. Doposiaľ takýmto lekárom bola priznaná iba špecializácia detská klinická imunológia a alergológia, avšak ostatným lekárom so špecializáciou v špecializačných odboroch dermatovenerológia, interné lekárstvo a klinická biochémia, ktorí získali špecializáciu v špecializačnom odbore lekárska imunológia bola priznaná špecializácia klinická imunológia a alergológia, pričom obsah štúdia bol totožný. Ide o zjednotenie podmienok na priznanie špecializácie v špecializačnom odbore klinická imunológia a alergológia.
	Prechodné ustanovenie odseku 25 súvisí s priznaním špecializácie v špecializačnom odbore verejné zdravotníctvo podľa tohto nariadenia vlády na základe požiadaviek aplikačnej praxe aj lekárom, ktorí získali odbornú spôsobilosť na výkon špecializovaných pracovných činností v špecializačnom odbore hygiena a epidemiológia I. stupňa, hygiena a epidemiológia II. stupňa alebo hygiena a epidemiológia.
Prechodné ustanovenia odsekov 26 a 27 súvisia s vytvorením nového špecializačného  odboru sexuológia pre zdravotnícke povolanie lekár. 
Prechodné ustanovenie odseku 28 súvisí s priznaním špecializácie v špecializačnom odbore pracovné lekárstvo na základe požiadaviek aplikačnej praxe aj lekárom so špecializáciou v špecializačnom odbore hygiena práce a pracovné lekárstvo,  špecializačnom odbore klinické pracovné lekárstvo a klinická toxikológia alebo v špecializačnom odbore preventívne pracovné lekárstvo a toxikológia.
	Prechodné ustanovenie odseku 29 súvisí s priznaním certifikovanej pracovnej činnosti mamodiagnostika v gynekológii aj lekárom s certifikátom USG prsnej žľazy. Ide o požiadavku aplikačnej praxe.

K bodu 44	
Ide o  úpravu súvisiacu s vypustením vyššieho odborného vzdelania v zdravotníckom povolaní zdravotnícky laborant (v bodoch 8 a 9).

K bodu 45	
Ide o  úpravu súvisiacu s vypustením vyššieho odborného vzdelania v zdravotníckom povolaní zdravotnícky záchranár (v bodoch 13 a 14).

K bodu 46	
Ide o  úpravu súvisiacu s vypustením vyššieho odborného vzdelania v zdravotníckom povolaní zubný technik (v bodoch 17 a 18).

K bodu 47	
	Doplnenie nadpisu súvisí s doplnením štandardu vzdelávania v zdravotníckom povolaní asistent výživy (v bode 53).

K bodu 48	
V nadväznosti na návrh zákona o radiačnej ochrane sa v prílohe č. 2 dopĺňa do štandardu vzdelávania na získanie odbornej spôsobilosti na výkon odborných pracovných činností v zdravotníckom povolaní lekár problematika radiačnej ochrany zdravotníckych pracovníkov pri práci so zdrojmi žiarenia a radiačnej ochrany pacientov.

K bodu 49	
V nadväznosti na návrh zákona o radiačnej ochrane sa v prílohe č. 2 dopĺňa do štandardu vzdelávania na získanie odbornej spôsobilosti na výkon odborných pracovných činností v zdravotníckom povolaní lekár problematika radiačnej ochrany zdravotníckych pracovníkov pri práci so zdrojmi žiarenia a radiačnej ochrany pacientov.

K bodu 50	
V nadväznosti na návrh zákona o radiačnej ochrane sa v prílohe č. 2 dopĺňa do štandardu vzdelávania na získanie odbornej spôsobilosti na výkon odborných pracovných činností v zdravotníckom povolaní zubný lekár do časti Lekársko-biologické a všeobecné lekárske predmety predmet radiačná ochrana. 

K bodu 51	
Rozširuje sa možnosť na získanie odbornej spôsobilosti na výkon odborných pracovných činností v zdravotníckom povolaní sestra externou formou štúdia v súlade s článkom 22 smernice Európskeho parlamentu a Rady 2005/36/EÚ zo 7. septembra 2005 o uznávaní odborných kvalifikácií.

K bodu 52	
V nadväznosti na návrh zákona o radiačnej ochrane sa v prílohe č. 2 dopĺňa do štandardu vzdelávania na získanie odbornej spôsobilosti na výkon odborných pracovných činností v zdravotníckom povolaní zdravotnícky záchranár nový predmet radiačná ochrana, radiačná udalosť, radiačná nehoda a radiačná havária.

K bodu 53	
V prílohe č. 2 sa dopĺňa štandard vzdelávania na získanie odbornej spôsobilosti na výkon odborných pracovných činností v zdravotníckom povolaní asistent výživy, ktorý ustanovuje minimálne požiadavky na rozsah a obsah vzdelávania (teoretická a praktická výučba) v študijnom odbore fyziologická a klinická výživa.

K bodu 54	
	V nadväznosti na rozsiahlu optimalizáciu sústavy špecializačných odborov a certifikovaných pracovných činností sa z dôvodu prehľadnosti uvádza nové znenie prílohy č. 3.
V zdravotníckom povolaní lekár sa upravuje sústava špecializačných odborov po získaní špecializácie v niektorom zo špecializačných odborov. Na základe požiadaviek aplikačnej praxe sa vypúšťajú špecializačné odbory klinické pracovné lekárstvo a klinická toxikológia, pediatrická oftalmológia, pediatrická urgentná medicína, preventívne pracovné lekárstvo a toxikológia, všeobecná starostlivosť o deti a dorast a výchova k zdraviu. Záujem o štúdium v uvedených špecializačných odboroch je dlhodobo nízky, pričom za posledných päť rokov neboli vzdelávaní žiadni absolventi (výchova k zdraviu, pediatrická urgentná medicína). Nadväzne  na uvedené ministerstvo zdravotníctva uskutočnilo rad pracovných rokovaní s odborníkmi v jednotlivých oblastiach, aby sa vyjadrili k ďalšiemu vzdelávaniu v týchto odboroch. Vo februári 2017 odborníci v odbore oftalmológia prijali záver, že obsah špecializačného odboru oftalmológia sa rozšíri o problematiku pediatrickej oftalmológie a samostatný špecializačný odbor pediatrická oftalmológia sa zo sústavy vypustí. V júni 2016 sa odborníci v oblasti pracovného lekárstva zhodli, že špecializačné odbory klinické pracovné lekárstvo a klinická toxikológia  a preventívne pracovné lekárstvo a toxikológia v aplikačnej praxi nie sú potrebné (ide o prílišnú atomizáciu odboru pracovné lekárstvo), o čom svedčí aj fakt, že uvedené odbory nemá žiadna vzdelávacia ustanovizeň akreditované a za posledných 10 rokov nebol vzdelávaný žiaden špecialista. O špecializačný odbor všeobecná starostlivosť o deti a dorast taktiež lekári dlhodobo neprejavujú záujem, nakoľko pre poskytovanie všeobecnej ambulantnej zdravotnej starostlivosti pre deti a dorast plne postačuje odborná spôsobilosť na výkon špecializovaných pracovných činností v špecializačnom odbore pediatria a certifikovaná pracovná činnosť dorastové lekárstvo. Na základe uskutočnených pracovných rokovaní vo februári 2016 a septembri 2017 sa  odborníci v oblasti sexuológie zhodli na vytvorení nového špecializačného odboru sexuológia, do obsahu ktorého sa včlení problematika psychiatrickej sexuológie, gynekologickej sexuológie a andrológie. Ďalej sa upravuje sústava certifikovaných pracovných činností, z ktorej sa vypúšťajú tieto certifikované pracovné činnosti: diagnostika a liečba imunopatologických stavov v gynekológii, endoskopia respiračného systému, pediatrická ortopédia, posudkové lekárstvo, produktívne a terapeutické hemaferézy, spondylochirurgia, spracovanie, kryokonzervácia a kontrola kvality transplantátov krvotvorných buniek, transplantácia kmeňových krvotvorných buniek a ultrazvukové vyšetrenie cievneho systému. Na základe uskutočneného pracovného rokovania na ministerstve zdravotníctva vo februári 2017 s odborníkmi v oblasti ortopédie bol prijatý záver, že obsah špecializačného odboru ortopédia sa rozšíri o problematiku pediatrickej ortopédie a vypustí sa certifikovaná pracovná činnosť pediatrická ortopédia. V nadväznosti na zjednotenie systému celej posudkovej činnosti a uskutočnené pracovné rokovanie v septembri 2017 sa odborníci v oblasti posudkového lekárstva zhodli, že postačuje jeden špecializačný odbor posudkové lekárstvo, ktorý nadväzuje na už získanú špecializáciu v niektorom zo špecializačných odborov a nie je potrebná ďalšia atomizácia na certifikovanú pracovnú činnosť, ktorá bola určená iba pre všeobecných lekárov a pediatrov, o ktorú nebol zo strany lekárov záujem. O ostatné certifikované pracovné činnosti nie je od ich vzniku záujem zo strany lekárov a taktiež žiadna vzdelávacia ustanovizeň nepožiadala o akreditáciu predmetných študijných programov, napríklad spondylochirurgia, produktívne a terapeutické hemaferézy, spracovanie, kryokonzervácia a kontrola kvality transplantátov krvotvorných buniek a transplantácia kmeňových krvotvorných buniek. Dopĺňa sa nová certifikovaná pracovná činnosť abdominálna ultrasonografia v pediatrii a expertná kolposkopia na základe požiadaviek aplikačnej praxe. Dopĺňa sa aj certifikovaná pracovná činnosť intervenčná angiológia a vertifikovaná pracovná činnosť somnológia na základe požiadaviek praxe.
	V  zdravotníckom povolaní  zubný lekár sa vypúšťa špecializačný odbor detské zubné lekárstvo. Na základe uskutočneného pracovného rokovania v novembri 2016 sa odborníci zhodli, že obsah špecializačného odboru je súčasťou vysokoškolského štúdia v študijnom odbore zubné lekárstvo a nie je potrebná ďalšia atomizácia. Ďalej sa  vypúšťa certifikovaná pracovná činnosť mukogingiválna chirurgia, ktorej obsah sa včleňuje do certifikovanej pracovnej činnosti choroby slizníc ústnej dutiny, pričom sa upravuje jej názov na choroby slizníc ústnej dutiny a parodontu. 
	V  zdravotníckom povolaní farmaceut sa zo sústavy špecializačných odborov vypustili špecializačné odbory farmaceutická kontrola a zabezpečovanie kvality liekov, technológia rádiofarmák, vyšetrovacie metódy v klinickej biochémii a analytická toxikológia. Zo sústavy certifikovaných pracovných činností sa vypustili certifikované pracovné činnosti klinické skúšanie produktov a liekov a sterilizácia zdravotníckych pomôcok. Vytvoril sa nový špecializačný odbor nemocničné lekárenstvo, do obsahu ktorého sa včlení technológia rádiofarmák, príprava cytostatík, klinické skúšanie produktov a liekov a sterilizácia zdravotníckych pomôcok. Na týchto zmenách sa uzniesli odborníci na pracovnom rokovaní uskutočnenom v novembri 2016.
V zdravotníckom povolaní sestra sa zo sústavy špecializačných odborov vypustili špecializačné odbory ošetrovateľská starostlivosť v odboroch chirurgie, ošetrovateľská starostlivosť v odboroch vnútorného lekárstva, intenzívna ošetrovateľská starostlivosť o dospelých, ošetrovateľská starostlivosť v onkológii a ošetrovateľstvo v zdraví pri práci. Na základe požiadaviek praxe sa niektoré špecializačné odbory, napríklad špecializačný odbor ošetrovateľská starostlivosť o dialyzovaných pacientov, preklasifikovali na certifikované pracovné činnosti. Do špecializačného odboru ošetrovateľská starostlivosť v komunite sa včleňuje certifikovaná pracovná činnosť ošetrovateľská starostlivosť v multikultúrnych komunitách. Špecializačný  odbor ošetrovateľská starostlivosť v psychiatrii sa rozšíri o problematiku špecializačného odboru starostlivosť o drogovo závislých. Špecializačný odbor ošetrovateľstvo v zdraví pri práci sa vypúšťa bez náhrady, nakoľko v aplikačnej praxi o jeho štúdium nie je záujem – ide o činnosti verejného zdravotníka. Zo sústavy certifikovaných pracovných činností sa vypúšťajú certifikované pracovné činnosti kalmetizácia, ošetrovateľská starostlivosť v multikultúrnych komunitách, paliatívna ošetrovateľská starostlivosť, starostlivosť o drogovo závislých a psychoterapia. Sústava certifikovaných pracovných činností sa rozšírila o novú certifikovanú pracovnú činnosť ošetrovateľská starostlivosť o chronické rany. Všetky zmeny vyplývajúce z požiadaviek aplikačnej praxe boli navrhnuté a schválené odborníkmi na pracovnom rokovaní v máji 2017.

	V  zdravotníckom povolaní pôrodná asistentka sa upravuje názov špecializačného odboru intenzívna starostlivosť v gynekológii a pôrodníctve na intenzívna starostlivosť v pôrodnej asistencii. Zo sústavy špecializačných odborov sa vypúšťa špecializačný odbor inštrumentovanie v operačnej sále v gynekológii a pôrodníctve, pričom obsah sa včlení do špecializačného odboru určeného pre sestry inštrumentovanie v operačnej sále. Ďalej sa vypúšťa certifikovaná pracovná činnosť plánované rodičovstvo a antikoncepcia, nakoľko obsah je súčasťou vysokoškolského vzdelávania pôrodných asistentiek. Zmeny vyplývajúce z požiadaviek aplikačnej praxe boli navrhnuté a schválené odborníkmi na pracovnom rokovaní v máji 2017. Špecializačný odbor pôrodná asistencia a starostlivosť o ženu v rodine a komunite sa preklasifikoval na certifikovanú pracovnú činnosť pôrodná asistencia v rodine a komunite.
	V  zdravotníckom povolaní fyzioterapeut sa vypúšťa zo sústavy špecializačných odborov špecializačný odbor ergonomika a rehabilitačné inžinierstvo, pričom obsah sa včleňuje do špecializačného odboru rgoterapia. Taktiež sa vypúšťa špecializačný odbor fyzioterapia respiračných ochorení, pričom obsah sa zlúči s obsahom špecializačného odboru fyzioterapia vybraných ochorení pohybového systému. Ďalej sa vypúšťa špecializačný odbor fyzioterapia psychosomatických a civilizačných ochorení, nakoľko o uvedený  odbor nebol dlhodobo záujem. Zmeny vychádzali z požiadaviek aplikačnej praxe s cieľom zabrániť prílišnej atomizácii špecializačných odborov a s cieľom získania komplexného špecialistu širšie využiteľného v systéme poskytovania zdravotnej starostlivosti. Zmeny boli navrhnuté a schválené odborníkmi na pracovnom rokovaní v novembri 2016. 
	V  zdravotníckom povolaní verejný zdravotník bola navrhnutá nová sústava špecializačných odborov a certifikovaných pracovných činností, ktorá reflektuje na potreby aplikačnej praxe v nadväznosti na novú koncepciu odboru verejné zdravotníctvo. Špecializačný odbor epidemiológia sa rozčlenil na dva samostatné špecializačné odbory epidemiológia infekčných ochorení a epidemiológia neinfekčných ochorení. Vytvoril sa nový špecializačný odbor environmentálne zdravie, ktorý nahradil doterajšie špecializačné odbory hygiena výživy, hygiena životného prostredia a zdravia a ochrana zdravia pred ionizujúcim žiarením. Ďalej sa vytvoril nový špecializačný odbor podpora zdravia, ktorý nahradil špecializačný odbor výchova k zdraviu a hygiena detí a mládeže. Do sústavy certifikovaných pracovných činností sa doplnila certifikovaná pracovná činnosť klasifikačný systém v zdravotníctve v nadväznosti na zapojenie verejných zdravotníkov do DRG systému.
V zdravotníckom povolaní zdravotnícky laborant sa zmenou názvu certifikovanej pracovnej činnosti organizácia a techniky v tkanivových bankách na organizácia a techniky v tkanivových zariadeniach zosúlaďuje názov certifikovanej pracovnej činnosti s názvami zariadení ambulantnej zdravotnej starostlivosti uvedených v prílohe č. 1a zákona č. 578/2004 Z. z. Ďalej sa na základe požiadaviek aplikačnej praxe redukuje sústava špecializačných odborov nadväzujúcich na vysokoškolské vzdelanie prvého stupňa. Vypúšťajú sa špecializačné odbory laboratórne metódy v hematológii a transfúziológii, laboratórne metódy v klinickej genetike, laboratórne metódy v klinickej imunológii a alergológii a laboratórne metódy v klinickej mikrobiológii, nakoľko nie sú v aplikačnej praxi potrebné a zostáva iba jeden špecializačný odbor laboratórne metódy v klinickej biochémii, v ktorom sa, ako jedinom, v súčasnosti uskutočňuje vzdelávanie. Špecializačné odbory nadväzujúce sa úplné stredné odborné vzdelanie sa taktiež redukujú na päť hlavných, pre prax nevyhnutných, špecializačných odborov vyšetrovacie metódy v histopatológii, vyšetrovacie metódy v klinickej cytológii, vyšetrovacie metódy v hematológii a transfúziológii, vyšetrovacie metódy v klinickej biochémii a vyšetrovacie metódy v klinickej mikrobiológii. Ostatné špecializačné odbory vyšetrovacie metódy v chemickej a fyzikálnej analýze v hygiene, vyšetrovacie metódy v mikrobiológii a biológii životného prostredia, vyšetrovacie metódy v ochrane zdravia pred ionizujúcim žiarením a vyšetrovacie metódy v toxikológii a farmakológii sa zo sústavy vypúšťajú, nakoľko dlhodobo v nich neprebieha vzdelávanie a z pohľadu aplikačnej praxe neevidujeme ich potrebu.
V  zdravotníckom povolaní zdravotnícky záchranár sa dopĺňa nový špecializačný odbor starostlivosť o kriticky chorých na základe požiadaviek Slovenskej komory zdravotníckych záchranárov ako aj  výstupov z projektu týkajúceho sa urgentných príjmov, ktorý bude zameraný na  vykonávanie invazívnych a špecifických výkonov na mieste zásahu, transport kriticky chorých osôb pri život ohrozujúcich stavoch a intenzívnu starostlivosť počas transportu. 
V  zdravotníckom povolaní zubný technik sa na základe požiadaviek aplikačnej praxe vypúšťajú certifikované pracovné činnosti implantológia  v zubnej technike a orofaciálne náhrady v zubnej technike. Predmetné vzdelávanie neuskutočňuje od ich vzniku v roku 2010 žiadna vzdelávacia ustanovizeň. V praxi vyhovuje vzdelávanie v požadovaných oblastiach vo forme sústavného vzdelávania, tak ako aj v súčasnosti prebieha. 
V zdravotníckom povolaní technik pre zdravotnícke pomôcky sa vypúšťa certifikovaná pracovná činnosť diagnostické zdravotnícke pomôcky in vitro, o ktorú nie je dlhodobo záujem.
	V zdravotníckom povolaní sanitár a v zdravotníckom povolaní zdravotnícky asistent sa na základe požiadaviek aplikačnej praxe dopĺňa nová certifikovaná pracovná činnosť asistencia v záchrannej zdravotnej službe určená pre sanitárov a zdravotníckych asistentov pracujúcich v záchrannej zdravotnej službe na pozícii vodiča. Certifikovaná pracovná činnosť bude zameraná na vykonávanie základných  asistenčných úloh  a odborných pracovných činností v ambulancii záchrannej zdravotnej služby pri poskytovaní neodkladnej zdravotnej starostlivosti a činnosťami súvisiacimi s vedením vozidla ambulancie záchrannej zdravotnej služby s právom prednostnej jazdy. 
	V zdravotníckom povolaní logopéd sa vypúšťa certifikovaná pracovná činnosť afaziológia a psychoterapia, nakoľko o štúdium nie je dlhodobo záujem, ani žiadna vzdelávacia ustanovizeň  nemá akreditáciu na uskutočňovanie vzdelávania. V aplikačnej praxi pre výkon činnosti postačuje špecializácia klinická logopédia.
	V zdravotníckom povolaní psychológ a v zdravotníckom povolaní liečebný pedagóg sa na základe požiadaviek aplikačnej praxe mení názov certifikovanej pracovnej činnosti drogové závislosti na látkové a nelátkové závislosti a v zdravotníckom povolaní liečebný pedagóg sa dopĺňajú aj nové certifikované pracovné činnosti psychosociálna rehabilitácia a včasná intervencia a vypúšťa sa certifikovaná pracovná činnosť psychoterapia z dôvodu nezáujmu o toto štúdium v aplikačnej praxi.
	V zdravotníckom povolaní laboratórny diagnostik sa zosúladili názvy študijných odborov na získanie odbornej spôsobilosti na výkon odborných pracovných činností v zdravotníckom povolaní laboratórny diagnostik s prílohou č. 1 časťou AA.

	V prílohe č. 4 sa v zdravotníckych povolaniach lekár, zubný lekár, farmaceut, sestra, pôrodná asistentka, fyzioterapeut, verejný zdravotník, zdravotnícky laborant, logopéd, psychológ a liečebný pedagóg dopĺňa nový špecializačný odbor na riadenie a organizáciu zdravotníctva s názvom  manažment a administrácia v oblasti zdravia, ktorý je nevyhnutný na administráciu a riadenie národných programov podľa celosvetovej agendy v gescii OSN a WHO pre tzv. SDG stratégie. V súvislosti s jej cieľmi, ktoré sú zamerané na zdravie, a to najmä na koordináciu a manažment neprenosných ochorení, ako aj znižovanie incidencie prenosných ochorení a zavádzanie konceptu dlhodobej zdravotnej starostlivosti je potrebné rozšíriť kapacity zdravotníckych manažérov v oblasti efektivity riadenia a leadershipu v zdravotníctve. Zo sústavy sa vypúšťajú špecializačné odbory sociálne lekárstvo a organizácia zdravotníctva, a manažment v laboratórnych vyšetrovacích metódach v zdravotníctve, o ktoré nie je od roku 2004 záujem, a v ktorých neboli žiadni absolventi. Zdravotnícki pracovníci uprednostňujú iné špecializačné odbory určené na riadenie a organizáciu zdravotníctva v súlade s európskymi trendmi pre oblasť zdravotníctva.
	V zdravotníckom povolaní pôrodná asistentka sa doplnili aj ďalšie špecializačné odbory na riadenie a organizáciu zdravotníctva nadväzujúce na vysokoškolské vzdelanie druhého stupňa.

K bodu 55	
	Príloha 4a sa dopĺňa časťou C, v ktorej je uvedený zoznam špecializačných odborov, z ktorých možno započítať časť absolvovaného  špecializačného štúdia do špecializačných odborov diabetológia, poruchy látkovej premeny a výživy, hepatológia, kardiochirurgia, laboratórne a diagnostické metódy v hematológii a transfúziológii, súdne lekárstvo alebo všeobecné lekárstvo.

K bodu 56	
	Zoznam preberaných právne záväzných  aktov Európskej únie sa dopĺňa o Smernicu Rady 2013/59/EURATOM, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom (Ú. v. EÚ L 13, 7.1.2014).

K Čl. II
Navrhuje sa vzhľadom na predpokladanú dĺžku legislatívneho procesu dátum účinnosti nariadenia vlády od 1. februára 2018 okrem ustanovení týkajúcich sa vedenia centrálneho registra zdravotníckych pracovníkov v ďalšom vzdelávaní, ktorých účinnosť je od 1. septembra 2018.